馬棚先難友紀念碑

馬棚先難友紀念碑或叫馬場先難友紀念碑喺香港銅鑼灣掃桿埔香港大球場後山山麓嘅咖啡園墳場「戊午馬棚遇難中西士女公墓」裏面，係東華醫院為紀念1918年跑馬地馬場大火遇難者而起。紀念碑喺2010年1月21號得到確認為一級歷史建築。2015年10月23號，政府宣佈將紀念碑評為法定古蹟並喺同日刊憲。

史
早年嘅跑馬地馬場，畀唔係英國人嘅馬迷觀賞賽馬嘅看台，係用竹木搭成嘅「馬棚」，1918年2月26號係香港賽馬「週年大賽」嘅第二日，馬棚迫滿咗觀眾，結果不勝負荷喺下晝三點幾倒冧，馬棚下面嘅熟食檔俾冧落嚟嘅棚架打翻，煮食爐火燒着咗木棚，引起火警，風乘火勢一發不可收拾，唔少人因為走避不及而被燒死，造成600幾人死亡，成為香港歷史上死傷最嚴重嘅災難之一。

東華醫院喺火災之後派人去救援同執拾殘骸，主席唐溢川帶領去起公墓作為安葬遇難死者嘅永遠墳場，得到香港政府撥出掃桿埔加路連山山麓嘅土地，喺1922年8月正式動工，所有死者全數安葬喺咖啡園墳場裏面嘅「戊午馬棚遇難中西士女公墓」，並起咗馬棚先難友紀念碑做紀念。1993年墳場進行大型翻新工程，係由香港賽馬會捐出相關工程費用。

建築
公墓葬咗中、西人士，因此設計亦混合咗中、西建築方式同裝飾元素，紀念碑用咗三間四柱嘅中式牌樓形式起，牌樓上面寫有「福、祿、壽」三個字，正中間係刻有「中西士女之墓」嘅碑石，並列出死難者個名，兩邊設置有中、英文嘅碑記，門樓柱上有一對聯：「旅夢安歸驚斷離魂餘劫燼，馬蹄何處嘶殘芳草賸燒痕」。

＊［http://isletforum.com/forum.php?mod=viewthread&tid=12351 馬棚先難友紀念碑]

香港法定古蹟
香港一級歷史建築
香港紀念碑
掃桿埔
東華三院